Marija Žibūdienė-Skrabutytė

Marija Žibūdienė-Skrabulytė (1955 m. sausio 3 d. Semoškų k., Lazdijų r.), choro dirigentė ir pedagogė.

 Biografija 
Baigusi Kapčiamiesčio vidurinę mokyklą, 1972–1976 m. choro dirigavimo mokėsi Vilniaus kultūros mokykloje (dėst. D. Norkienė). 1977–1981 choro dirigavimo studijas neakivaizdiniu būdu tęsė Lietuvos valstybinėje konservatorijoje (doc. J. Karoso, dėst. B. Jankausko ir dėst. T. Šumsko klasės).

Nuo 1981 m. Šiaulių pedagoginio instituto (universiteto) Muzikos katedros dėstytoja, nuo 1994 m. vyr. dėstytoja, nuo 1996 m. docentė, Muzikos katedros dainavimo ir dirigavimo skyriaus vedėja. 1986–1989 m. Šiaulių miesto kultūros skyriaus vedėjo pavaduotoja. 1982–1986 m. instituto Muzikos katedros studentų choro studijos vadovė. Be mokomojo ir studijinio darbo, choras surengė ir koncertų. 1998 II Pasaulio lietuvių dainų šventei Vilniuje pedagogė parengė Šiaulių universiteto Muzikos katedros merginų chorą „Littera“, kuris konkurse savo kategorijoje laimėjo antrąją vietą.

1980 m. pradėjo vadovauti Šiaulių miesto vokaliniams ansambliams, 1981–1994 m. „Nuklono“ gamyklos mišriojo choro „Žiburys“ meno vadovė ir dirigentė. Kolektyvą parengė 1985 m. respublikinei dainų šventei, 1990 m. Lietuvos tautinei dainų šventei ir 1994 m. I Pasaulio lietuvių dainų šventei Vilniuje. 1984 m. VI Stasio Šimkaus chorų konkurse Klaipėdoje choras laimėjo antrąją vietą, o 1987 m. VII analogiškame konkurse trečiąją vietą. 1985 m. respublikinės dainų šventės konkurse choras pelnė geriausio kolektyvo vardą miestų įmonių grupėje, 1988 m. liaudies dainų festivalyje Panevėžyje „Žiburys“ gavo diplomą už geriausiai atliktą pasaulio tautų liaudies dainą, 1991 m. dalyvavo Rytų ir Vakarų šalių chorų šventėje „Dainų tiltai“ Taline. „Žiburys" padarė įrašų Lietuvos televizijai, nemažai koncertavo Šiauliuose, dainavo Latvijoje ir Estijoje.

1984–1985 m. vadovavo Kuršėnų švietimo darbuotojų moterų chorui, jį parengė 1985 respublikinei dainų šventei. 1987–1988 m. Šiaulių inžinierių namų kamerinio choro vadovė, su juo konkurse „Dainuoja darbo Lietuva“ laimėjo trečiąją vietą.

1992 m. suorganizavo Šiaulių Šv. Ignaco Lojolos bažnyčios jaunimo mišrųjį chorą, kuris 1995 pasivadino „Atžalyno“ vardu. Kolektyvą (20-25 merginos ir vaikinai) globoti ėmė Šiaulių miesto savivaldybė. Choras su pasisekimu koncertavo Lietuvoje, Latvijoje, Estijoje, Vokietijoje, Austrijoje, Belgijoje. 1994 m. tarptautiniame chorų konkurse Italijoje (Riva del Garda) laimėjo aukso diplomą, 1995 m. dalyvavo tarptautiniame chorų konkurse Nyderlanduose (Arnheimas), 1996 m. tarptautiniame jaunimo chorų konkurse „Rigas zile“ Latvijoje pelnė sidabro diplomą, 1996 m. tarptautiniame chorų konkurse Graikijoje (Atėnai) laimėjo sidabro medalį, 1997 m. tarptautiniame chorų konkurse Italijoje (Riva del Garda) pelnė aukso ir sidabro diplomus, o dirigentė gavo specialų prizą – kelionę į dirigentų konkursą – seminarą Vokietijoje. Choras 1993 m. giedojo Kryžių kalne popiežiaus Jono Pauliaus II vizito Lietuvoje proga, 1995 m. dalyvavo televizijos laidoje Europai – televizijos tilte „Loretas – Kryžių kalnas„, 1998 m. II Pasaulio lietuvių dainų šventėje Vilniuje. „Atžalynas“ populiarina lietuvių ir užsienio kompozitorių kūrinius, senąją klasikinę ir religinę muziką. 1997 m. išleistas „Atžalyno" kompaktinis diskas.

Nuo 1995 m. Šiauliuose organizuoja kasmetinius tarptautinius jaunimo festivalius „Marija, skaisčiausia Marija“, nuo 1982 m. diriguoja Šiaulių miesto ir rajono dainų šventėse. 1989 m. dirigentė apdovanota Kultūros žymūno ženklu.

 Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Žibūdienė-Skrabutytė, Marija
Žibūdienė-Skrabutytė, Marija
Kategorija:Tarptautinio Stasio Šimkaus chorų konkurso dalyviai